Politiet: To menn i 50-årene slått ned og ranet i Stavanger
Like før klokken 02.00 natt til lørdag fikk politiet den første ransmeldingen: En mann (58) var slått, sparket og fraranet lommeboken og mobiltelefonen av fire personer på Hundvåg. Drøye 40 minutter senere kom neste melding: En mann (55) var angrepet, slått og fraranet lommeboken i samme område. Har du bilder eller tips om denne saken? Kontakt VGs journalister her. Politiet beskriver gjerningsmennene i det første ranet som mørkhudede, og tror at det er samme personer som står bak begge ranene. 58-åringen er fraktet til Stavanger universitetssykehus. – Det er mistanke om at han ble påført hodeskader. Vi har foreløpig ikke ytterligere informasjon om skadeomfanget hans, sier operasjonsleder Kurt Løklingholm i Sør-Vest politidistrikt, og legger til: – Den første mannen som ble ranet hadde ingen synlige skader, men klaget over smerter i et ribbein. Han er ikke sendt til sykehus, sier han. Lørdag ettermiddag opplyser vaktleder Arne Gilje i Rogaland politidistrikt overfor NTB at politiet har fire moduskandidater, altså personer som ut fra hva de tidligere har begått av kriminelle handlinger kan være interessante i saken. – De er kjenninger av politiet, sier Gilje, og legger til at de fire er relativt unge.
Med 40 minutters mellomrom skal det ha skjedd to brutale ran i Stavanger-bydelen Hundvåg. Gjerningsmennene er fortsatt på frifot.